To, čo nám dáva zmysel, je reagovať na to.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
A už sa to rozbehlo. Z vydavateľstiev prichádza trošku viac noviniek ako po minulé týždne. Niektoré z nich sú veľmi zaujímavé a niektoré sú krásne. Teší nás to. Aj jar je tu, už nezastaviteľne, aj to nás teší. To, čo sa deje vo svete, to nás neteší. Vnímame to a nenecháva nás to ľahostajnými. To, čo nám dáva zmysel, je reagovať na to; výbermi kníh, vydávaním kníh, nejakou občianskou aktivitou – kto koľko vládze – a podporovaním komunity, nech je akokoľvek veľká a pevná. Takže, vy, čo čítate naše newslettre, máte u nás vždy dvere otvorené. Nielen kvôli knižkám, ale aj kvôli stretnutiam s vašimi blízkymi.
## U nás v kníhkupectve
Pred pár dňami k nám prišla novinka z nášho vydavateľstva. Vidím, že vás láka tma je kniha Illariona Pavľuka. Je možné, že ste o nej počuli. Rozhovor s ním bol pred pár dňami v Denníku N. Prečítajte si ho, ak ste nečítali, a možno vám to pootvorí dvere k tejto knihe.
Už túto stredu budeme mať prvé tohtoročné číslo novín Čo čítať? Je v ňom zaujímavá téma o literárnych festivaloch. Je skvelé, že ich je u nás už toľko a tak rôznych. Okrem toho nájdete v novinách viac ako tridsať tipov na knihy od zaujímavých ľudí a kníhkupecký výber kníh, ktoré sa na knižných pultoch zjavia v najbližších dňoch. To samozrejme nie je všetko. Príďte si v stredu poobede po noviny k nám do kníhkupectva, dozviete sa viac. A ak by ste chceli noviny odniesť do vašej knižnice, obľúbenej kaviarne či na iné miesto, kde by sa mohli dostať k viacerým ľuďom, neváhajte si vypýtať a vziať aj viac kusov či balík-dva, radi vám dáme!
Z viacerých nových kníh, ktoré sa nám zjavili na pulte, sa nám niektoré vskutku pozdávajú. Napríklad kniha Život jedného človeka je jeden celý vesmír je krásne spracovanou, veľmi osobnou knihou. Potešila nás nová kniha Jáchyma Topola Peklo neexistuje. Ostrá kniha Příručka městské neposlušnosti je ďalšou z tých, ktoré nás zaujali. Z novej beletrie na jarné večery sú zaujímavé Rodinná rada a Odhalení. A útlou, no trefnou knihou je aj novinka z N Pressu Prečo vojna? Príďte sa pozrieť, čo z našich pultov zaujme vás.
V kaviarni máme okrem kávy, koláčov či chlebíčkov aj novú výstavu. Vernisáž bude dnes, príďte sa stretnúť s autorkou hravých kresbičiek Veronikou Kissovou, alebo si jej diela pozrite na stenách kaviarne kedykoľvek popri návšteve kníhkupectva. Výstava má názov Šťastie žije v konaní.
Vo štvrtok o 18:00 vás spolu s vydavateľstvom Petrus pozývame osláviť vydanie básnickej zbierky, ale aj životné jubileum Jána Štrassera. Jano, ešte raz ti k tvojej 80-tke blahoželáme a sme veľmi poctení, že ťa môžeme u nás v kníhkupectve pravidelne stretávať.
No a piatkový večer bude v našej kaviarni patriť poézii. Iryna Zahladko bude čítať zo zbierky Propaganda,– súčasťou večera bude aj diskusia venovaná téme kvír vzťahov, moderuje Sabrina Katonoff.
Začal marec – mesiac knihy, nuž ale mesiacom knihy je u nás predsa každý mesiac. Vďaka vydavateľstvám, vďaka vám. Príďte k nám do kníhkupectva, oslávime ten marec spoločne. Knihou, knihami, kávou, stretnutiami, hudbou, rozhovormi. Sme tu každý deň od 9:00 do 20:00, v sobotu od 10:00 do 15:00. Tešíme sa na vás!
Ak sa vám páči to, čo robíme, tu môžete podporiť neziskovku Art-fórum pre literatúru vašimi 2% z daní.
No a na záver vám ešte ponúkame nové články našej stránky Medziknihami.
Tešíme sa na vás u nás v kníhkupectve.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.